MT Il-Ġurnal Uffiċjali tal-Unjoni Ewropea L 148/1

It-testi oriġinali NU/KEE biss għandhom effett legali skont id-dritt internazzjonali pubbliku. L-istatus u data tad-dħul fis-seħħ ta’ dan ir-Regolament għandhom jiġu verifikati skont l-aħħar verżjoni tad-dokument tal-istatus tan-NU/KEE TRANS/WP.29/343, disponibbli fuq:

http://www.unece.org/trans/main/wp29/wp29wgs/wp29gen/wp29fdocstts.html

Regolament Nru 7 tal-Kummissjoni Ekonomika għall-Ewropa tan-Nazzjonijiet Uniti (NU/ECE) – Dispożizzjonijiet uniformi li jikkonċernaw l-approvazzjoni ta’ fanali ta’ quddiem u ta’ wara, fanali tal-waqfien u fanali li jimmarkaw il-kontorn tat-tarf għal vetturi awtomobilistiċi (minbarra muturi) u t-trejlers tagħhom

Tinkorpora t-test validu kollu sa:

Suppliment 16 tas-serje 02 tal-emendi – Data tad-dħul fis-seħħ: 19 ta’ Awwissu 2010

WERREJ

REGOLAMENT

0. Ambitu

1. Definizzjonijiet

2. Applikazzjoni għall-approvazzjoni

3. Marki

4. Approvazzjoni

5. Speċifikazzjonijiet ġenerali

6. Intensità tad-dawl mitfugħ

7. Proċedura tal-ittestjar

8. Kulur tad-dawl mitfugħ

9. Konformità tal-produzzjoni

10. Multi għal nuqqas ta’ konformità tal-produzzjoni

11. Produzzjoni mwaqqfa għal kollox

12. Rimarki rigward il-kuluri u apparat partikolari

13. Ismijiet u indirizzi tas-Servizzi Tekniċi responsabbli għat-twettiq ta’ testijiet ta’approvazzjoni, u ta’ Dipartimenti Amministrattivi

14. Dispożizzjonijiet tranżitorji

ANNESSI

Anness 1 — Fanali (tal-ġenb) ta’ quddiem u ta’ wara, fanali li jimmarkaw il-kontorn tat-tarf u fanali tal-waqfien: angoli minimi meħtieġa għad-distribuzzjoni tad-dawl fl-ispazju ta’ dawn il-fanali

Anness 2 — Komunikazzjoni li tikkonċerna l-approvazzjoni jew estenzjoni jew ċaħda ta’ approvazzjoni jew produzzjoni mwaqqfa għal kollox ta’ tip ta’ apparat skont ir-Regolament Nru 7

Anness 3 — Eżempji ta’ arranġamenti tal-marki tal-approvazzjoni

Anness 4 — Kejl fotometriku

Anness 5 — Kuluri tad-dwal

Anness 6 — Rekwiżiti minimi għall-konformità mal-proċeduri tal-kontroll tal-produzzjoni

Anness 7 — Rekwiżiti minimi għat-teħid ta’ kampjuni minn spettur

0. AMBITU

Dan ir-Regolament japplika għal:

0.1. fanali (tal-ġenb) ta’ quddiem u ta’ wara u fanali tal-waqfien għall-vetturi tal-kategoriji L, M, N, O u T (1); u,

0.2. fanali li jimmarkaw il-kontorn tat-tarf għall-vetturi tal-kategoriji M, N, O u T.

1. DEFINIZZJONIJIET

Għall-iskop ta’ dan ir-Regolament,

1.1. “Fanal (tal-ġenb) ta’ quddiem” tfisser il-fanal użat biex jindika l-preżenza u l-wisa’ tal-vettura meta wieħed jaraha minn quddiem;

1.2. “Fanal (tal-ġenb) ta’ wara” tfisser il-fanal użat biex jindika l-preżenza u l-wisa’ tal-vettura meta wieħed jaraha minn wara;

1.3. “Fanal tal-waqfien” tfisser il-fanal użat biex tindika lill-utenti l-oħra tat-triq li qegħdin wara l-vettura li s-sewwieq tagħha qed japplika l-brejk ta’ servizz. Il-fanali tal-waqfien jistgħu jiġu attivati bl-applikazzjoni ta’ ritardatur jew apparat simili;

1.4. “Fanal li jimmarka l-kontorn tat-tarf” tfisser fanal imwaħħal viċin it-truf estremi ta’ barra u viċin kemm jista’ jkun mas-saqaf tal-karozza u maħsuba biex tindika b’mod ċar il-wisa’ ġenerali tal-vettura. Fil-każ ta’ ċerti vetturi u trejlers b’magna, dan il-fanal huwa maħsub biex jikkumplimenta l-pożizzjoni tal-fanali (tal-ġenb) tal-vettura u jiġbed attenzjoni speċjali għall-kontorn tagħha;

1.5. Definizzjonijiet tat-termini: Id-definizzjonijiet mogħtija fir-Regolament Nru 48 u s-serje ta’ emendi tiegħu fis-seħħ fiż-żmien tal-applikazzjoni għall-approvazzjoni tat-tip għandhom japplikaw għal dan ir-Regolament.

1.6. “Fanali ta’ quddiem u ta’ wara, fanali tal-waqfien u fanali li jimmarkaw il-kontorn tat-tarf ta’ tip differenti” tifsser fanali li huma differenti f’kull kategorija msemmija fir-rigward ta’ punti essenzjali bħal: (a) l-isem jew it-trejdmark kummerċjali; (b) il-karatteristiċi tas-sistema ottika, (livelli ta’ intensità, angoli ta’ distribuzzjoni tad-dawl, kategorija ta’ fanal tal-filament, modulu tas-sors tad-dawl, eċċ.); (ċ) il-kontroll ta’ intensità varjabbli, jekk applikabbli. Bidla fil-kulur tal-fanal tal-filament jew il-kulur ta’ kwalunkwe filtru ma jikkostitwix bidla fit-tip.

1.7. Referenzi magħmula f’dan ir-Regolament għall-fanal(fanali) tal-filament standard (étalon) u għar-Regolament Nru 37 għandhom jirreferu għar-Regolament Nru 37 u s-serje ta’ emendi tiegħu fis-seħħ fiż-żmien tal-applikazzjoni għall-approvazzjoni tat-tip.

2. APPLIKAZZJONI GĦALL-APPROVAZZJONI

2.1. L-applikazzjoni għall-approvazzjoni għandha tiġi sottomessa mid-detentur tal-isem jew it-trejdmark kummerċjali jew mir-rappreżentant debitament akkreditat tiegħu. Din għandha tispeċifika: 2.1.1. L-iskop jew skopijiet li huwa maħsub għalih jew għalihom l-apparat sottomess għall-approvazzjoni u jekk jistax jintuża ukoll f’tagħmir ta’ żewġ fanali tal-istess għamla/tip; 2.1.2. Fil-każ ta’ fanal li jimmarka l-kontorn tat-tarf, jekk hu maħsub li jitfa’ kemm dawl abjad u kemm dawl aħmar; 2.1.3. Fil-każ ta’ fanal tal-waqfien tal-kategorija S3 jew S4, kemm jekk hu maħsub li jitwaħħal fuq barra u kemm jekk fuq ġewwa (wara t-tieqa ta’ wara) tal-vettura; 2.1.4. Jekk l-apparat jipproduċix intensità mudwala stabbli (kategorija R1, S1 jew S3) jew intensità mudwala varjabbli (kategorija R2, S2 jew S4). 2.1.5. Skont l-għażla tal-applikant, li l-apparat jista’ jiġi installat fuq il-vettura b’inklinazzjonijiet differenti tal-assi ta’ referenza fir-rigward tal-pjani ta’ referenza tal-vettura u tal-art jew idur madwar l-assi ta’ referenza tiegħu; dawn il-kundizzjonijiet differenti tal-installazzjoni għandhom jiġu indikati fil-formola tal-komunikazzjoni.

2.2. Għal kull tip ta’ apparat, l-applikazzjoni għandha tkun akkompanjata minn: 2.2.1. Illustrazzjonijiet, fi tliet kopji, b’biżżejjed dettall biex jippermettu l-identifikazzjoni tat-tip ta’ apparat u juru f’liema pożizzjoni(jiet) ġeometrika/ċi l-apparat (u jekk applikabbli għall-fanali tal-kategorija S3 jew S4, it-tieqa ta’ wara) jista’ jitwaħħal mal-vettura; l-assi ta’ osservazzjoni li għandu jiġi kkunsidrat huwa l-assi ta’ referenza fit-testijiet (angolu orizzontali H = 0°, angolu vertikali V = 0°); u l-punt li għandu jiġi kkunsidrat bħala ċ-ċentru tar-referenza fit-testijiet imsemmija. L-illustrazzjonijiet għandhom juru l-pożizzjoni maħsuba għan-numru tal-approvazzjoni u s-simboli addizzjonali marbuta maċ-ċirku tal-marka tal-approvazzjoni; 2.2.2. Deskrizzjoni teknika fil-qosor li tiddikjara, b’mod partikolari, minbarra fanali b’sorsi tad-dawl mhux sostitwibbli: (a) il-kategorija jew kategoriji ta’ fanal(i) tal-filament preskritti; din il-kategorija ta’ fanal tal-filament għandha tkun waħda minn dawk inklużi fir-Regolament Nru 37 u s-serje ta’ emendi tiegħu fis-seħħ fiż-żmien tal-applikazzjoni għall-approvazzjoni tat-tip; fil-każ ta’ fanal tal-waqfien tal-kategorija S3 jew S4, li huwa maħsub li jintrama ġewwa l-vettura, id-deskrizzjoni teknika għandha tinkludi l-ispeċifikazzjoni tal-proprjetajiet ottiċi (trażmissjoni, kulur, inklinazzjoni, eċċ.) tat-tieqa/twieqi ta’ wara; (b) il-kodiċi tal-identifikazzjoni speċifiku għall-modulu tas-sors tad-dawl. 2.2.3. Fil-każ ta’ fanal b’intensità mudwala varjabbli, deskrizzjoni konċiża tal-kontroll tal-intensità varjabbli, dijagramma tal-arranġament u speċifikazzjoni tal-karatteristiċi tas-sistema li tiżgura ż-żewġ livelli ta’ intensità; 2.2.4. Żewġ kampjuni; jekk l-approvazzjoni tiġi applikata għal apparat li mhumiex identiċi iżda huma simetriċi u adattati biex jintramaw wieħed fuq in-naħa tax-xellug u l-ieħor fuq in-naħa tal-lemin tal-vettura, iż-żewġ kampjuni sottomessi jistgħu jkunu identiċi u adattati biex jintramaw biss fuq in-naħa tal-lemin biss jew fuq in-naħa tax-xellug tal-vettura. Fil-każ ta’ fanal b’intensità mudwala varjabbli l-applikazzjoni għandha tkun akkumpanjata wkoll mill-kontroll tal-intensità varjabbli jew ġeneratur li jipprovdi l-istess sinjal(i). 2.2.5. Fil-każ ta’ fanal tal-waqfien tal-kategorija S3 jew S4 li huwa maħsub biex jintrama ġewwa l-vettura, plejt jew plejts kampjun (fil-każ ta’ possibbiltajiet differenti) li għandhom il-proprjetajiet ottiċi ekwivalenti li jikkorrispondu għal dawk tat-tieqa/twieqi ta’ wara attwali.

3. MARKI

Apparat sottomess għall-approvazzjoni:

3.1. Għandu jkollu l-isem jew it-trejdmark kummerċjali tal-applikant; din il-marka għandha tkun tinqara b’mod ċar u ma tkunx tista’ titħassar;

3.2. Minbarra fanali b’sorsi ta’ dawl mhux sostitwibbli għandu jkollu marki li jinqraw b’mod ċar u li ma jkunux jistgħu jitħassru li jindikaw: (a) il-kategorija jew kategoriji ta’ fanal(i) tal-filament preskritti; u/jew (b) il-kodiċi tal-identifikazzjoni speċifika għall-modulu tas-sors tad- dawl

3.3. Huwa għandu jinkludi spazju ta’ daqs suffiċjenti għall-marka tal-approvazzjoni u s-simboli addizzjonali preskritti fil-Paragrafu 4.2 taħt; dan l-ispazju għandu jintwera fl-illustrazzjonijiet imsemmija fil-Paragrafu 2.2.1 imsemmi fuq;

3.4. Fil-każ ta’ fanali b’ger ta’ kontroll ta’ sors tad-dawl elettroniku jew kontroll ta’ intensità varjabbli u/jew sorsi tad-dawl mhux sostitwibbli u/jew modulu/i tas-sors tad-dawl, ikollhom il-marka tal-vultaġġ stmat jew medda ta’ vultaġġ u wattage massimu stmat.

3.5. Fanali li joperaw f’vultaġġi li mhumiex il-vultaġġi stmati nominali ta’ 6 V, 12 V jew 24 V rispettivament, permezz tal-applikazzjoni ta’ ger tal-kontroll ta’ sors tad-dawl elettroniku jew kontroll ta’ intensità varjabbli li ma jkunx parti mill-fanal, jew li għandu mod ta’ operazzjoni sekondarju, għandhom ikollhom ukoll marki li juru l-vultaġġ stmat ta’ disinn sekondarju.

3.6. Fil-każ ta’ fanali b’modulu/i ta’ sorsi tad-dawl, il-modulu/i tas-sors tad-dawl għandu jkollhom: 3.6.1. l-isem jew trejdmark kummerċjali tal-applikant; din il-marka għandha tkun tinqara b’mod ċar u ma tistax titħassar; 3.6.2. il-kodiċi tal-identifikazzjoni speċifika tal-modulu; din il-marka għandha tkun tinqara b’mod ċar u ma tistax titħassar. Din il-kodiċi ta’ identifikazzjoni speċifika għandha tinkludi l-kliem tal-bidu “MD” għal “MODULU” segwiti mill-marka tal-approvazzjoni mingħajr iċ-ċirku kif preskritt fil-Paragrafu 4.2.1.1 taħt u, f’każ li jintużaw diversi moduli ta’ sorsi tad-dawl mhux identiċi, segwiti minn simboli jew karattri addizzjonali; din il-kodiċi tal-identifikazzjoni speċifika għandha tintwera fl-illustrazzjonijiet imsemmija fil-Paragrafu 2.2.1 fuq. Il-marka tal-approvazzjoni m’għandhiex bilfors tkun l-istess bħal dik fuq il-fanal li fiha jintuża l-modulu, iżda ż-żewġ marki għandhom ikunu mill-istess applikant. 3.6.3. il-marki tal-vultaġġ stmat jew tal-medda tal-vultaġġ u wattage massimu stmat.

3.7. Ger tal-kontroll ta’ sors tad-dawl elettroniku jew kontroll ta’ intensità varjabbli li huwa parti mill-fanal iżda mhux inkluż fil-korp tal-fanal għandu jkollu l-isem tal-manifattur u n-numru ta’ identifikazzjoni tiegħu.

4. APPROVAZZJONI

4.1. Ġenerali

4.1.1. Jekk iż-żewġ apparati li jiġu sottomessi skont il-Paragrafu 2.2.4 fuq jissodisfaw id-dispożizzjonijiet ta’ dan ir-Regolament, għandha tingħata l-approvazzjoni.

4.1.2. Meta żewġ fanali jew iktar ikunu parti mill-istess unità ta’ fanali miġbura fi grupp, ikkombinati jew reċiprokament inkorporati, tista’ tingħata l-approvazzjoni biss jekk kull waħda minn dawn il-fanali tissodisfa d-dispożizzjonijiet stabbiliti f’dan ir-Regolament jew f’Regolament ieħor. Fanali li ma jissodisfawx id-dispożizzjonijiet ta’ kwalunkwe minn dawk ir-Regolamenti m’għandhomx ikunu parti minn dik l-unità ta’ fanali miġbura fi grupp, ikkombinati jew reċiprokament inkorporati. Din id-dispożizzjoni m’għandhiex tapplika għal fanali ta’ quddiem mgħammra b’fanal ta’ filament doppju, fejn raġġ wieħed biss huwa approvat.

4.1.3. Numru tal-approvazzjoni għandu jiġi assenjat għal kull tip approvat. L-ewwel żewġ figuri tiegħu (fil-preżent 02) għandhom jindikaw is-serje ta’ emendi li jinkorporaw l-emendi tekniċi ewlenin l-aktar reċenti magħmula lir-Regolament fiż-żmien tal-ħruġ tal-approvazzjoni. L-istess Parti Kontraenti m’għandhiex tassenja l-istess numru lil tip ta’ apparat ieħor kopert minn dan ir-Regolament, minbarra f’każ li l-approvazzjoni tiġi estiża għal apparat li jvarja biss mill-apparat diġà approvat fil-kulur tad-dawl mormi.

4.1.4. Notifika tal-approvazzjoni jew ta’ estensjoni jew ċaħda jew ta’ rtirar tal-approvazzjoni jew produzzjoni mwaqqfa għal kollox ta’ tip ta’ apparat skont dan ir-Regolament għandha tiġi komunikata lill-Partijiet tal-Ftehim tal-1958 li japplikaw dan ir-Regolament, permezz ta’ formola konformi mal-mudell fl-Anness 2 ta’ dan ir-Regolament.

4.1.5. Kull apparat li jikkonforma ma’ tip approvat skont dan ir-Regolament għandu jkollu, fl-ispazju msemmi fil-Paragrafu 3.3 imsemmi qabel, u flimkien mal-marki preskritti fil-paragrafi 3.1 u 3.2 jew 3.4 rispettivament, marka tal-approvazzjoni kif deskritta fil-paragrafi 4.2 u 4.3 taħt.

4.2. Kompożizzjoni tal-marka tal-approvazzjoni

Il-marka tal-approvazzjoni għandha tikkonsisti f’:

4.2.1. Marka tal-approvazzjoni internazzjonali, li tinkludi: 4.2.1.1. Ċirku madwar l-ittra “E” segwit min-numru distintiv tal-pajjiż li jkun ta l-approvazzjoni; (2) 4.2.1.2. In-numru tal-approvazzjoni preskritt fil-Paragrafu 4.1.3 imsemmi fuq.

4.2.2. Is-simbolu jew simboli addizzjonali li ġejjin: 4.2.2.1. Fuq apparat li jissodisfa r-rekwiżiti ta’ dan ir-Regolament fir-rigward ta’ fanali (tal-ġenb) ta’ quddiem, l-ittra “A”; 4.2.2.2. Fuq apparat li jissodisfa r-rekwiżiti ta’ dan ir-Regolament fir-rigward ta’ fanali (tal-ġenb) ta’ wara, l-ittra “R” segwita jew le mill-figura “1” meta l-apparat jipproduċi intensità mudwala stabbli u mill-figura “2” meta l-apparat jipproduċi intensità mudwala varjabbli. 4.2.2.3. Fuq apparat li jissodisfa r-rekwiżiti ta’ dan ir-Regolament fir-rigward tal-fanali tal-waqfien, l-ittra “S” segwita mill-figura: “1” meta l-apparat jipproduċi intensità mudwala stabbli; “2” meta l-apparat jipproduċi intensità mudwala varjabbli; “3” meta l-apparat jissodisfa r-rekwiżiti speċifiċi għall-fanali tal-waqfien tal-kategorija S3 u jipproduċi intensità mudwala stabbli “4” meta l-apparat jissodisfa r-rekwiżiti speċifiċi għall-fanali tal-waqfien tal-kategorija S4 u jipproduċi intensità mudwala varjabbli; 4.2.2.4. Fuq apparat li jinkludi kemm fanal (tal-ġenb) ta’ wara kif ukoll fanal tal-waqfien li jissodisfaw ir-rekwiżiti ta’ dan ir-Regolament fir-rigward ta’ dawn il-fanali, l-ittri “R” jew “R1” jew “R2” u “S1” jew “S2” skont il-każ, separati minn sing orizzontali; 4.2.2.5. Fuq fanali ta’ wara jew ta’ quddiem li l-angoli tal-viżibbiltà tagħhom huma asimettriċi fir-rigward tal-assi ta’ referenza f’direzzjoni orizzontali, vleġġa orizzontali li tipponta lejn il-ġenb li fuqu l-ispeċifikazzjonijiet fotometriċi jintlaħqu sa angolu ta’ 80° H; 4.2.2.6. Fuq apparat li jista’ jintuża bħala parti minn tagħmir ta’ żewġ fanali, l-ittra addizzjonali “D” fuq in-naħa tal-lemin tas-simbolu msemmi fil-paragrafi 4.2.2.1 u 4.2.2.4; 4.2.2.7. Fuq apparat b’distribuzzjoni tad-dawl imnaqqas skont il-Paragrafu 2.3 fl-Anness 4 ta’ dan ir-Regolament vleġġa vertikali li tibda minn segment orizzontali u diretta ‘l isfel.

4.2.3. Iż-żewġ figuri tan-numru tal-approvazzjoni (fil-preżent 02 li jikkorrispondu mas-serje 02 ta’ emendi li daħlu fis-seħħ fil-5 ta’ Mejju 1991), li jindikaw s-serje ta’ emendi li jinkorporaw l-emendi tekniċi ewlenin l-aktar reċenti li saru fir-Regolament fiż-żmien tal-għoti tal-approvazzjoni u, jekk meħtieġ, il-vleġġa meħtieġa tista’ tiġi mmarkata viċin is-simboli addizzjonali msemmija qabel.

4.2.4. Il-marki u s-simboli msemmija fil-paragrafi 4.2.1 u 4.2.2 fuq għandhom ikunu jinqraw b’mod ċar u ma jistgħux jitħassru anke meta l-apparat jitwaħħal fil-vettura.

4.3. Arranġament tal-marka tal-approvazzjoni

4.3.1. Fanali indipendenti

L-Anness 3, paragrafi 1 sa 4, jagħti eżempji tal-marka tal-approvazzjoni bis-simboli addizzjonali fuq imsemmija.

Jekk tipi differenti ta’ fanali li jissodisfaw ir-rekwiżiti ta’ diversi Regolamenti jużaw l-istess lenti ta’ barra li jkollha l-istess kulur jew kulur differenti, marka waħda tal-approvazzjoni internazzjonali tista’ titwaħħal, li tikkonsisti f’ċirku madwar l-ittra “E” segwit min-numru distintiv tal-pajjiż li ta l-approvazzjoni, u numru tal-approvazzjoni. Din il-marka tal-approvazzjoni tista’ titqiegħed fi kwalunkwe post fuq il-fanal, sakemm:

4.3.1.1. Tkun viżibbli wara l-installazzjoni tagħha.

4.3.1.2. Is-simbolu tal-identifikazzjoni għal kull fanal skont kull Regolament li taħtu tkun ngħatat l-approvazzjoni, flimkien mas-serje korrispondenti ta’ emendi li jinkorporaw l-emendi tekniċi ewlenin l-aktar reċenti tar-Regolament fiż-żmien tal-għoti tal-approvazzjoni u jekk ikun hemm bżonn, il-vleġġa meħtieġa, għandhom jiġu mmarkati.

4.3.1.3. Id-daqs tal-komponenti ta’ marka tal-approvazzjoni waħda m’għandux ikun inqas mid-daqs minimu meħtieġ għall-iżgħar waħda mill-marki individwali bir-Regolament li skontu tkun ingħatat l-approvazzjoni.

4.3.1.4. Il-korp ewlieni tal-fanal għandu jinkludi l-ispazju deskritt fil-Paragrafu 3.3 imsemmi fuq u għandu jkollu l-marka tal-approvazzjoni tal-funzjoni(jiet) attwali.

4.3.1.5. L-eżempju 5 tal-Anness 3 ta’ dan ir-Regolament jagħti eżempji ta’ marka tal-approvazzjoni bis-simboli addizzjonali msemmija fuq.

4.3.2. Fanali miġbura fi grupp, ikkombinati jew reċiprokament inkorporati

4.3.2.1. Meta fanali miġbura fi grupp, ikkombinati jew reċiprokament inkorporati jirriżultaw konformi mar-rekwiżiti ta’ diversi Regolamenti, tista’ titwaħħal marka tal-approvazzjoni waħda, li tikkonsisti f’ċirku madwar l-ittra “E” segwit min-numru distintiv tal-pajjiż li jkun ta l-approvazzjoni u numru tal-approvazzjoni. Din il-marka tal-approvazzjoni tista’ tkun fi kwalunkwe post fuq il-fanali miġbura fi grupp, ikkombinati jew reċiprokament inkorporati, sakemm: 4.3.2.1.1. Tkun viżibbli wara l-installazzjoni tagħhom; 4.3.2.1.2. Ebda parti mill-fanali miġbura fi grupp, ikkombinati jew reċiprokament inkorporati li tittrażmetti d-dawl ma tista’ titneħħa mingħajr ma titneħħa l-marka tal-approvazzjoni fl-istess ħin.

4.3.2.2. Is-simbolu tal-identifikazzjoni għal kull fanal adatt skont kull Regolament li taħtu tkun ngħatat l-approvazzjoni, flimkien mas-serje ta’ emendi korrispondenti li jinkorporaw l-emendi tekniċi ewlenin l-aktar reċenti tar-Regolament fiż-żmien tal-għoti tal-approvazzjoni u, jekk meħtieġ, il-vleġġa meħtieġa għandha tkun immarkata: 4.3.2.2.1. Jew fuq superfiċje adattata li titfa’ d-dawl, 4.3.2.2.2. Jew fi grupp, b’tali mod li kull waħda mill-fanali miġbura fi grupp, ikkombinati jew reċiprokament inkorporati tista’ tiġi identifikata b’mod ċar.

4.3.2.3. Id-daqs tal-komponenti ta’ marka tal-approvazzjoni waħda m’għandux ikun inqas mid-daqs minimu meħtieġ għall-iżgħar waħda mill-marki individwali skont liema ngħatat l-approvazzjoni.

4.3.2.4. Għandu jiġi assenjat numru tal-approvazzjoni lil kull tip approvat. L-istess Parti Kontraenti ma tistax tagħti l-istess numru lil tip ieħor ta’ fanali miġbura fi grupp, ikkombinati jew reċiprokament inkorporati koperti minn dan ir-Regolament.

4.3.2.5. Il-Paragrafu 6 tal-Anness 3 ta’ dan ir-Regolament jagħti eżempji ta’ marki tal-approvazzjoni għal fanali miġbura fi grupp, ikkombinati jew reċiprokament inkorporati bis-simboli addizzjonali kollha msemmija qabel.

4.3.3. Fanali reċiprokament inkorporati b’tip ta’ fanal ta’ quddiem li l-lenti tagħha tintuża wkoll għal tipi oħra ta’ fanali ta’ quddiem

Id-dispożizzjonijiet stabbiliti fil-Paragrafu 4.3.2 imsemmi fuq huma applikabbli.

4.3.3.1. Madankollu, jekk tipi differenti ta’ fanali ta’ quddiem jew ta’ unitajiet ta’ fanali, inkluż fanal ta’ quddiem, jinkludu l-istess lenti, din tal-aħħar jista’ jkollha marki tal-approvazzjoni differenti relatati ma’ dawn it-tipi ta’ fanali ta’ quddiem jew unitajiet jew fanali, sakemm il-korp ewlieni tal-fanal ta’ quddiem, anke jekk ma jistax ikun separat mil-lenti, jinkludi wkoll l-ispazju deskritt fil-Paragrafu 3.3 imsemmi fuq u jkollu l-marki tal-approvazzjoni tal-funzjonijiet attwali. Jekk tipi differenti ta’ fanali ta’ quddiem jikkonsistu fl-istess korp ewlieni, dan tal-aħħar jista’ jkollu l-marki tal-approvazzjoni differenti.

4.3.3.2. Il-Paragrafu 7 tal-Anness 3 ta’ dan ir-Regolament jagħti eżempji ta’ marki tal-approvazzjoni relatati ma’ fanali li huma reċiprokament inkorporati ma’ fanal ta’ quddiem.

4.3.4. Il-marka tal-approvazzjoni għandha tkun tinqara b’mod ċar u ma tistax titħassar. Tista’ titqiegħed fuq parti ta’ ġewwa jew ta’ barra (trasparenti jew le) tal-apparat li ma tistax tiġi separata mill-parti trasparenti tal-apparat li jitfa’ d-dawl. Fi kwalunkwe każ il-marka għandha tkun viżibbli meta l-apparat jitwaħħal fil-vettura jew meta tinfetaħ xi parti li tiċċaqlaq bħall-bonit jew il-bagoll jew il-bieba.

5. SPEĊIFIKAZZJONIJIET ĠENERALI

5.1. Kull apparat provdut għandu jikkonforma mal-ispeċifikazzjonijiet stabbiliti fil-Paragrafi 6 u 8 taħt.

5.2. L-apparat għandu jiġi ddisinjat u mibni b’tali mod li fil-kundizzjonijiet normali tal-użu, u minkejja l-vibrazzjonijiet li jistgħu jkunu soġġetti għalihom f’dan l-użu, l-operazzjoni sodisfaċenti tagħhom tibqa’ assigurata u huma jżommu l-karatteristiċi preskritti minn dan ir-Regolament.

5.3. Fanali li jkunu ġew approvati bħala fanali (tal-ġenb) ta’ quddiem jew ta’ wara, jiġu kkunsidrati wkoll fanali li jimmarkaw il-kontorn tat-tarf approvati.

5.4. Fanali (tal-ġenb) ta’ wara u ta’ quddiem li huma miġbura fi grupp jew ikkombinati jew reċiprokament inkorporati jistgħu jintużaw ukoll bħala fanali li jimmarkaw il-kontorn tat-tarf.

5.5. Fanali (tal-ġenb) tal-pożizzjoni, li huma reċiprokament inkorporati ma’ funzjoni oħra, permezz tal-użu ta’ sors ta’ dawl komuni, u ddisinjati biex joperaw permanentement b’sistema addizzjonali għar-regolazzjoni tal-intensità tad-dawl mitfugħ, huma awtorizzati. 5.5.1. Madankollu, fil-każ ta’ fanal (tal-ġenb) ta’ wara inkorporata reċiprokament ma’ fanal tal-waqfien, l-apparat għandu jew: (a) ikun parti minn arranġament ta’ sors ta’ dawl multiplu, jew (b) ikun maħsub għall-użu f’vettura mgħammra b’sistema ta’ monitoraġġ ta’ falliment għal dik il-funzjoni. Fi kwalunkwe każ, għandha titniżżel nota fid-dokument tal- komunikazzjoni.

5.6. Fil-każ ta’ moduli ta’ sors tad-dawl, għandu jiġi verifikat li: 5.6.1. Id-disinn tal-modulu/i tas-sors tad-dawl għandhom ikunu tali: (a) li kull modulu tas-sors tad-dawl ma jkun jista’ jitwaħħal f’ebda pożizzjoni ħlief dik maħsuba u korretta u jista’ jitneħħa biss bl-użu ta’ għodod; (b) Jekk ikun hemm iktar minn modulu tad-dawl wieħed użat fil-kisi protettiv tal-apparat, moduli ta’ sors tad-dawl li jkollhom karatteristiċi differenti ma jistgħux jiġu skambjati fl-istess kisi protettiv ta’ fanal. 5.6.2. Il-modulu/i tas-sors tad-dawl għandhom ikunu tali li ma jistax jiġi mbagħbas.

5.7. F’każ ta’ falliment tal-kontroll tal-intensità varjabbli ta’: (a) fanal ta’ wara tal-kategorija R2 li titfa’ iktar mill-valur massimu tal-kategorija R jew R1; (b) fanal tal-waqfien tal-kategorija S2 li titfa’ iktar mill-valur massimu tal-kategorija S1; (ċ) fanal tal-waqfien tal- kategorija S4 li titfa’ iktar mill-valur massimu tal-kategorija S3 rekwiżiti ta’ intensità mudwala stabbli tal-kategorija rispettiva għandhom jiġu sodisfatti awtomatikament.

5.8. Fil-każ ta’ fanal(i) tal-filament sostitwibbli: 5.8.1. Kwalunkwe kategorija jew kategoriji ta’ fanal(i) tal-filament approvat(i) skont ir-Regolament Nru 37 jistgħu jintużaw, sakemm ma ssir ebda restrizzjoni fuq l-użu fir-Regolament Nru 37 u s-serje ta’ emendi tiegħu fis-seħħ fiż-żmien tal-applikazzjoni għall-approvazzjoni tat-tip. 5.8.2. Id-disinn tal-apparat għandu jkun tali li l-fanal tal-filament ma tkun tista’ titwaħħal f’ebda pożizzjoni ħlief dik korretta. 5.8.3. Id-detentur tal-fanal tal-filament għandu jikkonforma mal-karatteristiċi mogħtija fil-Pubblikazzjoni IEC 60061. Il-karta tad-dejta tad-detentur rilevanti għall-kategorija ta’ fanal tal-filament użata, tapplika.

5.9. Jekk il-fanal ta’ quddiem tinkorpora ġeneratur ta’ radjazzjoni infraħamra wieħed jew iktar minn wieħed, ir-rekwiżiti fotometriċi u tal-kulur għal dan il-fanal ta’ quddiem għandhom jiġu sodisfatti u mingħajr l-operazzjoni tal-ġeneratur(i) tar-radjazzjoni infraħamra.

6. INTENSITÀ TAD-DAWL MITFUGĦ

6.1. Fl-assi tar-referenza, id-dawl mitfugħ minn kull wieħed miż-żewġ apparati provduti m’għandux ikun inqas mill-intensità minima u mhux iktar mill-intensità massima speċifikata taħt: Intensitajiet minimi cd Valuri massimi f’cd meta użati bħala Fanal wieħed Fanal (wieħed) immarkat “D” (para. 4.2.2.6.) 6.1.1. Fanali (tal-ġenb) ta’ quddiem, fanal ta’ quddiem li jimmarka l-kontorn tat-tarf 4 140 70 6.1.2. Fanali (tal-ġenb) ta’ quddiem inkorporati fil-fanal ta’ quddiem 4 140 — 6.1.3. Fanali (tal-ġenb) ta’ wara, fanal ta’ wara li jimmarka l-kontorn tat-tarf 6.1.3.1. R jew R1 (stabbli) 4 17 8,5 6.1.3.2. R2 (varjabbli) 4 42 21 6.1.4. Fanali tal-waqfien 6.1.4.1. S1 (stabbli) 60 260 130 6.1.4.2. S2 (varjabbli) 60 730 365 6.1.4.3. S3 (stabbli) 25 110 55 6.1.4.4. S4 (varjabbli) 25 160 80 6.1.5. Għal tagħmir ta’ żewġ fanali jew iktar minn tnejn l-intensità totali m’għandhiex taqbeż il-valur massimu preskritt għal fanal wieħed. 6.1.6. Meta tagħmir ta’ żewġ fanali jew iktar li għandhom l-istess funzjoni jiġi kkunsidrat fanal wieħed, dan għandu jikkonforma mar-rekwiżiti għal: (a) Intensità massima jekk il-fanali kollha jiġu mixgħula flimkien; (b) Intensità minima jekk fanal wieħed ikun falla. 6.1.7. F’każ ta’ falliment ta’ fanal wieħed li jinkludi iktar minn sors tad-dawl wieħed għandhom japplikaw id-dispożizzjonijiet li ġejjin: 6.1.7.1. Grupp ta’ sorsi tad-dawl, imqabbda b’tali mod li l-falliment ta’ kwalunkwe wieħed minnhom jikkawża li l-oħrajn kollha ma jibqgħux jixegħlu, għandu jiġi kkunsidrat bħala sors tad-dawl wieħed. 6.1.7.2. Il-fanal għandu jkun konformi mal-intensità minima meħtieġa meta kwalunkwe sors ta’ dawl wieħed ikun falla. Madankollu, għall-fanali ddisinjati biss għal żewġ sorsi ta’ dawl, 50 fil-mija tal-intensità minima fl-assi tar-referenza tal-fanal għandu jitqies suffiċjenti, sakemm nota fil-formola tal-komunikazzjoni tiddikjara li l-fanal huwa biss għall-użu fuq vettura mgħammra b’sinjal operattiv li jindika meta xi wieħed minn dawn iż-żewġ sorsi ta’ dawl ikun falla; 6.1.8. Meta s-sorsi tad-dawl kollha jkunu mudwala l-intensità massima speċifikata għal fanal wieħed tista’ tinqabeż sakemm il-fanal wieħed ma jkunx immarkat “D” u l-intensità massima speċifikata għal tagħmir ta’ żewġ fanali jew iktar ma tinqabiżx.

6.2. ‘Il barra mill-assi ta’ referenza u fl-oqsma angolari definiti fid-dijagrammi fl-Anness 1 ta’ dan ir-Regolament, l-intensità tad-dawl mitfugħ minn kull wieħed miż-żewġ apparati provduti għandha: 6.2.1. F’kull direzzjoni li tikkorrispondi għall-punti fit-tabella tad-distribuzzjoni tad-dawl riprodotta fl-Anness 4 ta’ dan ir-Regolament, ma tkunx inqas mill-prodott tal-minimu speċifikat fit-tabella tal-Paragrafu 6.1 imsemmi fuq, bil-perċentwali speċifikat fit-tabella msemmija tad-direzzjoni inkwistjoni; 6.2.2. F’ebda direzzjoni fl-ispazju li minnu huwa viżibbli l-apparat tas-sinjali bid-dawl, ma taqbeż il-massimu speċifikat fit-tabella tal-Paragrafu 6.1 imsemmi qabel; 6.2.3. Madankollu, intensità mudwala ta’ 60 cd għandha tiġi awtorizzata għall-fanali ta’ wara inkorporati reċiprokament ma’ fanali tal-waqfien (ara Paragrafu 6.1.3 imsemmi fuq) taħt pjan li jifforma angolu ta’ 5° ma’ u ‘l isfel mill-pjan orizzontali; 6.2.4. Barra minn hekk, 6.2.4.1. Fl-oqsma definiti fid-dijagrammi fl-Anness 1, l-intensità mudwala tad-dawl mitfugħ għandha tkun mhux inqas minn 0,05 cd għall-fanali ta’ quddiem u ta’ wara u l-fanali li jimmarkaw il-kontorn tat-tarf, mhux inqas minn 0,3 cd għall-fanali tal-waqfien; 6.2.4.2. Jekk fanal ta’ wara jiġi reċiprokament inkorporat ma’ fanal tal-waqfien li jipproduċi intensità mudwala stabbli jew varjabbli, il-proporzjon bejn l-intensitajiet mudwala attwalment imkejla taż-żewġ fanali meta jinxtegħlu simultanjament bl-intensità tal-fanal ta’ wara meta tinxtegħel waħedha għandha tkun ta’ mill-inqas 5: 1 fiż-żona delimitata mil-linji dritti orizzontali li jgħaddu minn ± 5° V u l-linji dritti vertikali li jgħaddu minn ± 10° H tal-tabella tad-distribuzzjoni tad-dawl. Jekk il-fanal ta’ wara jew il-fanal tal-waqfien jew it-tnejn ikun fihom iktar minn sors ta’ dawl wieħed u jiġu kkunsidrati bħala fanal wieħed, il-valuri li għandhom jiġu kkunsidrati huma dawk miksuba bis-sorsi kollha operattivi; 6.2.4.3. Id-dispożizzjonijiet tal-Paragrafu 2.2 tal-Anness 4 ta’ dan ir-Regolament dwar varjazzjonijiet lokali tal-intensità għandhom jiġu osservati.

6.3. L-intensitajiet għandhom jitkejlu bil-fanal(i) tal-filament mixgħula kontinwament u, fil-każ ta’ apparat li jarmu dawl aħmar, fid-dawl ikkulurit.

6.4. Fil-każ ta’ apparat tal-kategoriji R2, S2 u S4 il-ħin li jgħaddi bejn l-enerġizzazzjoni tas-sors(i) tad-dawl u l-output tad-dawl imkejjel fuq l-assi tar-referenza sabiex jintlaħaq 90 fil-mija tal-valur imkejjel skont il-Paragrafu 6.3 imsemmi fuq għandu jitkejjel għal-livelli estremi ta’ intensità mudwala prodotta mill-apparat. Il-ħin imkejjel sabiex tinkiseb l-inqas intensità mudwala m’għandux jaqbeż il-ħin imkejjel sabiex tinkiseb l-ogħla intensità mudwala.

6.5. Il-kontroll tal-intensità varjabbli m’għandux jiġġenera sinjali li jikkawżaw intensitajiet mudwala: 6.5.1. ‘il barra mill-medda speċifikata fil-ParagrafuParagrafu 6.1 imsemmi fuq u 6.5.2. jaqbeż l-intensità massima mudwala stabbli rispettiva speċifikata fil-Paragrafu 6.1 għall-apparat speċifiku (a) għal sistemi li jiddependu biss fuq kundizzjonijiet ta’ bi nhar u bil-lejl: skont kundizzjonijiet ta’ bil-lejl (b) għal sistemi oħra: f’kundizzjonijiet standard (3).

6.6. L-Anness 4, li jirreferi għalih il-Paragrafu 6.2.1 imsemmi fuq, jagħti dettalji dwar il-metodi tal-kejl li għandhom jintużaw.

7. PROĊEDURA TAL-ITTESTJAR

7.1. Il-kejl kollu, fotometriku u kolorimetriku, għandu jsir: 7.1.1. Fil-każ ta’ fanal b’sors tad-dawl sostitwibbli, jekk ma jkunx provdut minn ger elettroniku għall-kontroll tas-sors tad-dawl jew kontroll ta’ intensità varjabbli, b’fanal tal-filament standard mhux ikkulurit jew ikkulurit tal-kategorija preskritta għall-apparat, provduta bil-vultaġġ meħtieġ għall-produzzjoni tal-fluss ta’ referenza mudwal meħtieġ għal dik il-kategorija ta’ fanal tal-filament, 7.1.2. Fil-każ ta’ fanal mgħammra b’sorsi ta’ dawl mhux sostitwibbli (fanali tal-filament u oħrajn), b’6,75 V, 13,5 V jew 28,0 V rispettivament. 7.1.3. Fil-każ ta’ sistema li tuża ger elettroniku għall-kontroll tas-sors tad-dawl jew kontroll ta’ intensità varjabbli, li jkun parti mill-fanal (4) li tapplika fit-terminali tad-dħul tal-fanal il-vultaġġ iddikjarat mill-manifattur jew, jekk ma jkunx indikat, 6,75 V, 13,5 V jew 28,0 V rispettivament. 7.1.4. Fil-każ ta’ sistema li tuża ger elettroniku għall-kontroll tas-sors tad-dawl jew kontroll ta’ intensità varjabbli, li ma jkunx parti mill-fanal, il-vultaġġ iddikjarat mill-manifattur għandu jiġi applikat fit-terminali tad-dħul tal-fanal.

7.2. Madankollu, fil-każ ta’ sorsi tad-dawl imħaddma minn kontroll ta’ intensità varjabbli għall-ksib ta’ intensità mudwala varjabbli, kejl fotometriku għandu jitwettaq skont id-deskrizzjoni tal-applikant.

7.3. Il-laboratorju tal-ittestjar ikun jeħtieġ mill-manifattur il-ger għall-kontroll tas-sors tad-dawl jew kontroll ta’ intensità varjabbli meħtieġ sabiex jipprovdi s-sors tad-dawl u l-funzjonijiet applikabbli.

7.4. Il-vultaġġ li għandu jiġi applikat lill-fanal għandu jitniżżel fil-formola tal-komunikazzjoni fl-Anness 2 ta’ dan ir-Regolament.

7.5. Il-limiti tas-superfiċje apparenti fid-direzzjoni tal-assi tar-referenza ta’ apparat li jagħti sinjali bid-dawl għandhom jiġu determinati.

7.6. Fil-każ ta’ fanal tal-waqfien tal-kategorija S3 jew S4, li hija maħsuba li tintrama ġewwa l-vettura, plejt jew plejts kampjun (f’każ ta’ possibbiltajiet differenti) kif provdut(i) (ara l-Paragrafu 2.2.5) għandhom jiġu pożizzjonati quddiem il-fanal li għandha tiġi ttestjata, fil-pożizzjoni(jiet) ġeometrika/ċi kif deskritt fl-illustrazzjoni(jiet) tal-applikazzjoni (ara l-Paragrafu 2.2.1).

8. KULUR TAD-DAWL MITFUGĦ

Il-kulur tad-dawl mitfugħ fiż-żona tal-gradilja għad-distribuzzjoni tad-dawl definita fil-Paragrafu 2 tal-Anness 4 għandu jkun aħmar jew abjad. Għall-ittestjar ara l-Anness 5 ta’ dan ir-Regolament. ‘Il barra minn din iż-żona, m’għandha tiġi osservata ebda varjazzjoni kbira fil-kulur.

Dawn ir-rekwiżiti għandhom japplikaw ukoll fil-medda tal-intensità mudwala varjabbli prodotta minn:

(a) fanali ta’ wara tal-kategorija R2;

(b) fanali tal-waqfien tal-kategoriji S2 u S4.

9. KONFORMITÀ TAL-PRODUZZJONI

Il-proċeduri għall-Konformità tal-Produzzjoni għandhom ikunu konformi ma’ dawk stabbiliti fil-Ftehim, Appendiċi 2 (E/ECE/324-E/ECE/TRANS/505/Rev.2), bir-rekwiżiti li ġejjin:

9.1. Fanali approvati skont dan ir-Regolament għandhom ikunu manifatturati b’tali mod li jikkonformaw mat-tip approvat permezz ta’ twettiq tar-rekwiżiti stabbiliti fil-Paragrafi 6 u 8 msemmija fuq.

9.2. Ir-rekwiżiti minimi għall-proċeduri tal-kontroll tal-Konformità tal-Produzzjoni stabbiliti fl-Anness 6 ta’ dan ir-Regolament għandhom jitwettqu.

9.3. Ir-rekwiżiti minimi għat-teħid ta’ kampjuni minn spettur stabbiliti fl-Anness 7 ta’ dan ir-Regolament għandhom jitwettqu.

9.4. L-awtorità li tkun tat l-approvazzjoni tat-tip tista’ fi kwalunkwe ħin tivverifika l-metodi għall-kontroll tal-konformità applikati f’kull faċilità ta’ produzzjoni. Il-frekwenza normali ta’ dawn il-verifiki għandha tkun darba kull sentejn.

10. MULTI GĦAL NUQQAS TA’ KONFORMITÀ TAL-PRODUZZJONI

10.1. L-approvazzjoni mogħtija fir-rigward ta’ apparat tista’ tiġi rtirata jekk il-kundizzjonijiet li ġejjin ma jitwettqux.

10.2. Jekk Parti Kontraenti tal-Ftehim li tapplika dan ir-Regolament tirtira l-approvazzjoni li tkun tat preċedentement, għandha immedjatament tinnotifika lill-Partijiet Kontraenti l-oħra li japplikaw dan ir-Regolament permezz ta’ formola tal-komunikazzjoni konformi mal-mudell fl-Anness 2 ta’ dan ir-Regolament.

11. PRODUZZJONI MWAQQFA GĦAL KOLLOX

Jekk id-detentur tal-approvazzjoni jieqaf għal kollox mill-manifattura ta’ apparat, approvat skont dan ir-Regolament, huwa għandu jinforma b’dan lill-awtorità li tkun tat l-approvazzjoni. Meta tirċievi l-komunikazzjoni rilevanti, dik l-awtorità għandha tinforma b’dan lill-Partijiet l-oħra tal-Ftehim tal-1958 li jkunu qed japplikaw dan ir-Regolament, permezz ta’ kopja tal-formola tal-komunikazzjoni konformi mal-mudell fl-Anness 2 ta’ dan ir-Regolament.

12. RIMARKI LI JIKKONĊERNAW KULURI U APPARAT PARTIKOLARI

Il-Partijiet tal-Ftehim li huwa anness miegħu dan ir-Regolament mhumiex preklużi skont l-Artikolu 3 ta’ dak il-Ftehim milli jipprojbixxu, għal apparat installat fuq vetturi reġistrati minnhom, ċerti kuluri li hemm dispożizzjonijiet dwarhom f’dan ir-Regolament, jew milli jipprojbixxu għall-kategoriji kollha jew għal ċerti kategoriji ta’ vetturi reġistrati minnhom fanali tal-waqfien li jkollhom biss intensità mudwala stabbli.

13. ISMIJIET U INDIRIZZI TA’ SERVIZZI TEKNIĊI RESPONSABBLI GĦAT-TWETTIQ TA’ TESTIJIET TAL-APPROVAZZJONI, U TA’ DIPARTIMENTI AMMINISTRATTIVI

Il-Partijiet tal-Ftehim tal-1958 li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-Servizzi Tekniċi responsabbli għat-twettiq ta’ testijiet tal-approvazzjoni u ta’ Dipartimenti Amministrattivi li jagħtu approvazzjoni li għandhom jintbagħtulhom formoli li jiċċertifikaw approvazzjoni jew estensjoni jew ċaħda jew irtirar tal-approvazzjoni jew produzzjoni mwaqqfa għal kollox, maħruġa f’pajjiżi oħra.

14. DISPOŻIZZJONIJIET TRANŻITORJI

14.1. Fanali tas-sinjali li mhumiex mgħammra b’fanali tal-filament u fanali tal-waqfien tal-kategorija S3 maħsuba biex jintramaw ġewwa vettura.

14.1.1. Mid-data tad-dħul fis-seħħ tas-Suppliment 6 tas-serje tal-emendi 02, ebda Parti Kontraenti li tapplika dan ir-Regolament ma għandha tiċħad milli tagħti approvazzjonijiet skont dan ir-Regolament kif emendat mis-Suppliment 6 tas-serje tal-emendi 02.

14.1.2. Minn 36 xahar wara d-data tad-dħul fis-seħħ tas-Suppliment 6 tas-serje tal-emendi 02, Partijiet Kontraenti li japplikaw dan ir-Regolament għandhom jagħtu approvazzjonijiet biss jekk it-tip ta’ fanali kif deskritti fil-Paragrafu 14.1 imsemmi fuq jissodsifaw ir-rekwiżiti ta’ dan ir-Regolament kif emendat mis-Suppliment 6 tas-serje tal-emendi 02.

14.1.3. Partijiet Kontraenti li japplikaw dan ir-Regolament m’għandhomx jiċħdu li jagħtu estensjonijiet ta’ approvazzjonijiet lis-serje ta’ emendi preċedenti ta’ dan ir-Regolament.

14.1.4. Partijiet Kontraenti li japplikaw dan ir-Regolament għandhom ikomplu jagħtu approvazzjonijiet lil dawk it-tipi ta’ fanali kif deskritti fil-Paragrafu 14.1 imsemmi fuq li jikkonformaw mar-rekwiżiti ta’ dan ir-Regolament kif emendat mis-serje ta’ emendi preċedenti matul il-perjodu ta’ 36 xahar li jsegwi d-data tad-dħul fis-seħħ tas-Suppliment 6 x tas-serje tal-emendi 02.

14.2. It-twaħħil tal-fanali deskritti fil-Paragrafu 14.1 imsemmi fuq fuq vettura.

14.2.1. Sa mid-data tad-dħul fis-seħħ tas-Suppliment 6 tas-serje ta’ emendi 02, l-ebda Partijiet Kontraenti li japplikaw dan ir-Regolament ma għandhom jipprojbixxu t-twaħħil fuq il-vettura tal-fanali deskritti fil-Paragrafu 14.1 imsemmi fuq approvati skont dan ir-Regolament kif emendat mis-Suppliment 6 tas-serje tal-emendi 02.

14.2.2. Partijiet Kontraenti li japplikaw dan ir-Regolament għandhom ikomplu jippermettu t-twaħħil fuq vettura tal-fanali deskritti fil-Paragrafu 14.1 imsemmi fuq approvat b’dan ir-Regolament kif emendat mis-serje preċedenti ta’ emendi matul il-perjodu ta’ 48 xahar li jsegwi d-data tad-dħul fis-seħħ tas-Suppliment 6 tas-serje tal-emendi 02.

14.2.3. Meta jiskadi perjodu ta’ 48 xahar wara d-data tad-dħul fis-seħħ tas-Suppliment 6 tas-serje tal-emendi 02, Partijiet Kontraenti li japplikaw dan ir-Regolament jistgħu jipprojbixxu t-twaħħil tal-fanali deskritti fil-Paragrafu 14.1 imsemmi fuq li ma jissodisfawx ir-rekwiżiti ta’ dan ir-Regolament kif emendat mis-Suppliment 6 tas-serje tal-emendi 02 fuq vettura ġdida li għaliha tkun ingħatat approvazzjoni tat-tip jew approvazzjoni individwali iktar minn 24 xahar wara d-dħul fis-seħħ tas-Suppliment 6 tas-serje tal-emendi 02 ta’ dan ir-Regolament.

14.2.4. Meta jiskadi perjodu ta’ 60 xahar wara d-data tad-dħul fis-seħħ tas-Suppliment 6 tal-emendi tas-serje 02, Partijiet Kontraenti li japplikaw dan ir-Regolament jistgħu jipprojbixxu t-twaħħil ta’ fanali kif deskritt fil-Paragrafu 14.1 imsemmi fuq li ma jissodisfawx ir-rekwiżiti ta’ dan ir-Regolament kif emendat mis-Suppliment 6 tas-serje tal-emendi 02 fuq vettura ġdida reġistrata għall-ewwel darba iktar minn 60 xahar wara d-data tad-dħul fis-seħħ tas-Suppliment 6 tas-serje tal-emendi 02 ta’ dan ir-Regolament.

(1) Kif definit fl-Anness 7 tar-Riżoluzzjoni Konsolidata dwar il-Kostruzzjoni tal-Vetturi (R.E.3), (dokument TRANS/WP.29/78/Rev.1/Emenda 2 kif emendat l-aħħar minn Emenda 4).

(2) 1 għall-Ġermanja, 2 għal Franza, 3 għall-Italja, 4 għall-Olanda, 5 għall-Iżvezja, 6 għall-Belġju, 7 għall-Ungerija, 8 għar-Repubblika Ċeka, 9 għal Spanja, 10 għas-Serbja, 11 għar-Renju Unit, 12 għall-Awstrija, 13 għal-Lussemburgu, 14 għall-Iżvizzera, 15 (vojt), 16 għan-Norveġja, 17 għall-Finlandja, 18 għad-Danimarka, 19 għar-Rumanija, 20 għall-Polonja, 21 għall-Portugall, 22 għall-Federazzjoni Russa, 23 għall-Greċja, 24 għall-Irlanda, 25 għall-Kroazja, 26 għas-Slovenja, 27 għas-Slovakkja, 28 għall-Belarus, 29 għall-Estonja, 30 (vojt), 31għall-Bożnja u Ħerzegovina, 32 għal-Latvja, 33 (vojt), 34 għall-Bulgarija, 35 (vojt), 36 għal-Litwanja, 37 għat-Turkija, 38 (vojt), 39 għall-Ażerbajġan, 40 għall-ex Repubblika Jugoslava tal-Maċedonja, 41 (vojt), 42 għall-Komunità Ewropea (L-approvazzjonijiet jingħataw mill-Istati Membri tagħha billi jużaw is-simbolu KEE rispettiv tagħhom), 43 għall-Ġappun, 44 (vojt), 45 għall-Awstralja, 46 għall-Ukrajna, 47 għall-Afrika t’Isfel, 48 għal New Zealand, 49 għal Ċipru, 50 għal Malta, 51 għar-Repubblika tal-Korea, 52 għall-Malażja, 53 għat-Tajlandja, 54 u 55 (vojta) u 56 għall-Montenegro. Numri sussegwenti għandhom jiġu assenjati lil pajjiżi oħra fl-ordni kronoloġika li biha huma jirratifikaw jew jiffirmaw il-Ftehim li Jikkonċerna l-Adozzjoni ta’ Preskrizzjonijiet Tekniċi Uniformi għal Vetturi bir-Roti, Tagħmir u Partijiet li jistgħu Jitwaħħlu jew Jintużaw fuq Vetturi bir-Roti u l-Kundizzjonijiet għar-Rikonoxximent Reċiproku ta’ Approvazzjonijiet Mogħtija fuq il-Bażi ta’ dawn il-Preskrizzjonijiet, u n-numri assenjati b’dan il-mod għandhom jiġu komunikati mis-Segretarju Ġenerali tan-Nazzjonijiet Uniti lill-Partijiet Kontraenti tal-Ftehim.

(3) Viżibbiltà tajba (medda ottika meterjoloġika MOR > 2 000 m definita skont id-WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996) u lenti nadifa.

(4) Għall-iskop ta’ dan ir-Regolament “huwa parti mill-fanal” tfisser li jkun fiżikament inkluż fil-korp tal-fanal jew li jkun estern, separat jew mhux, iżda provdut mill-manifattur tal-fanal bħala parti mis-sistema tal-fanal.

ANNESS 1 Fanali ta’ quddiem u ta’ wara, fanali li jimmarkaw il-kontorn tat-tarf u fanali tal-waqfien: angoli minimi meħtieġa għad-distribuzzjoni tad-dawl fl-ispazju ta’ dawn il-fanali (1) Fil-każijiet kollha, l-angoli minimi vertikali tad-distribuzzjoni tad-dawl fl-ispazju huma 15° fuq u 15° taħt l-orizzontali għall-kategoriji kollha ta’ apparat inklużi f’dan ir-Regolament, minbarra: (a) għal fanali b’għoli permissibbi ta’ twaħħil ta’ ≤ 750 mm ‘il fuq mill-art, li għalihom huma 15° ‘il fuq u 5° ‘l isfel mill-orizzontali; (b) għal fanal tal-waqfien tal-kategorija S3 jew S4 li għalihom huma 10° ‘l fuq u 5° ‘l isfel mill-orizzontali; Fanali ta’ quddiem, Fanali li jimmarkaw il-kontorn tat-tarf. Fuq jew 'il fuq mill-pjan H għall-fanali kollha. Taħt il-pjan H għall-fanali maħsuba għall-vetturi tal-kategoriji M2, M3, N2 jew N3.

Fanali ta’ quddiem. Taħt il-pjan H għall-fanali maħsuba għall-vetturi tal-kategoriji M1 jew N1. Pjan H: “pjan orizzontali għaddej miċ-ċentru ta’ referenza tal-fanal”. Fanali ta’ wara fanali li jimmarkaw il-kontorn tat-tarf

Fanali tal-waqfien (S1 u S2)

Fanali tal-waqfien (S3) (1) L-angoli murija f’dawn id-dijagrammi huma korretti għal apparat li għandu jitwaħħal man-naħa tal-lemin tal-vettura. Il-vleġeġ jippuntaw lejn in-naħa ta’ quddiem tal-vettura.

ANNESS 2 KOMUNIKAZZJONI (Format massimu: A4 (210 × 297 mm)) Test ta 'immaġni maħruġ minn: Isem tal-amministrazzjoni … li tikkonċerna (2): APPROVAZZJONI MOGĦTIJA APPROVAZZJONI ESTIŻA APPROVAZZJONI MIĊĦUDA APPROVAZZJONI RTIRATA PRODUZZJONI MWAQQFA GĦAL KOLLOX ta’ tip ta’ tagħmir skont ir-Regolament Nru 7 Approvazzjoni Nru … Estenzjoni Nru … 1. Isem jew trejdmark kummerċjali tal-apparat: … 2. Isem tal-manifattur għat-tip ta’ apparat: … 3. Isem u indirizz tal-manifattur: … 4. Jekk applikabbli, isem u indirizz tar-rappreżentant tal-manifattur: … 5. Sottomessa għall-approvazzjoni fil-: … 6. Servizz tekniku responsabbli għat-twettiq ta’ testijiet tal-approvazzjoni: … 7. Data tar-rapport maħruġ minn dak is-servizz: … 8. Numru tar-rapport maħruġ minn dak is-servizz: … 9. Deskrizzjoni konċiża: … Skont il-kategorija tal-fanal: … Għal twaħħil jew barra jew ġewwa jew it-tnejn (2): Kulur tad-dawl mitfugħ: aħmar/abjad (2) Numru, kategorija u tip ta’ sors(i) tad-dawl: … Vultaġġ u wattage: … Kodiċi tal-identifikazzjoni speċifika għall-modulu tas-sors tad-dawl: … Għall-installazzjoni biss fuq vetturi tal-kategorija M1 u/jew N1: iva/le (2) Għall-għoli tat-twaħħil limitat biss ugwali għal jew inqas minn 750 mm ‘il fuq mill-art: iva/le (2) Kundizzjonijiet ġeometriċi tal-installazzjoni u varjazzjonijiet relatati, jekk applikabbli: … Applikazzjoni ta’ ger elettroniku għall-kontroll tas-sors tad-dawl/kontroll ta’ intensità varjabbli: (a) li jkun parti mill-fanal: iva/le (2) (b) li ma jkunx parti mill-fanal: iva/le (2) Vultaġġ(i) tad-dħul provduti minn ger elettroniku għall-kontroll tas-sors tad-dawl/kontroll ta’ intensità varjabbli: … Test ta 'immaġni Manifattur ta’ ger elettroniku għall-kontroll tas-sors tad-dawl/kontroll ta’ intensità varjabbli u numru tal-identifikazzjoni (meta l-ger għall-kontroll tas-sors tad-dawl ikun parti mill-fanal iżda ma jkunx inkluż fil-korp tal-fanal): … Intensità mudwala varjabbli: iva/le (2): 10. Pożizzjoni tal-marka tal-approvazzjoni: … 11. Raġuni(jiet) għall-estensjoni (jekk applikabbli): … 12. Approvazzjoni mogħtija/estiża/miċħuda/irtirata: (2) 13. Post: … 14. Data: … 15. Firma: … 16. Il-lista ta’ dokumenti depożitati mas-Servizz Amministrattiv, li ta l-approvazzjoni, hija mehmuża ma’ din il-komunikazzjoni u tista’ tinkiseb fuq talba. (1) Numru distintiv tal-pajjiż li ta/estenda/ċaħad/irtira l-approvazzjoni (ara dispożizzjonijiet tal-approvazzjoni fir-Regolament). (2) Ingassa dak li ma japplikax.

ANNESS 3 EŻEMPJI TA’ ARRANĠAMENTI TAL-MARKI TAL-APPROVAZZJONI 1. Fanal (tal-ġenb) ta’ quddiem L-apparat li jkollu l-marka tal-approvazzjoni li tidher fuq huwa fanal (tal-ġenb) ta’ quddiem approvat fl-Olanda (E4), bin-numru tal-approvazzjoni 221 skont ir-Regolament Nru 7. In-numru msemmi viċin is-simbolu “A” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta’ emendi 02. Il-vleġġa orizzontali tindika n-naħa li fuqha jintlaħqu l-ispeċifikazzjonijiet fotometriċi sa angolu ta’ 80° H. Il-vleġġa vertikali li tibda minn segment orizzontali u diretta ‘l isfel tindika għoli ta’ twaħħil permissibbli ugwali għal jew inqas minn 750 mm mill-art għal dan l-apparat. 2. Fanal (tal-ġenb) ta’ wara L-apparat li jkollu l-marka tal-approvazzjoni li tidher fuq huwa fanal (tal-ġenb) ta’ wara approvat fl-Olanda (E4) bin-numru tal-approvazzjoni 221 skont ir-Regolament Nru 7, li jista’ jintuża wkoll f’tagħmir ta’ żewġ fanali (tal-ġenb) ta’ wara. In-numru msemmi taħt is-simbolu “R1D” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta’ emendi 02. In-nuqqas ta’ vleġġa jfisser li, kemm fuq il-lemin kif ukoll fuq ix-xellug, l-ispeċifikazzjonijiet fotometriċi meħtieġa jintlaħqu sa angolu ta’ 80° H. 3. Fanal tal-waqfien L-apparat li jkollu l-marka tal-approvazzjoni li tidher fuq huwa fanal tal-waqfien b’livell wieħed ta’ illuminazzjoni approvat fl-Olanda (E4) bin-numru tal-approvazzjoni 221 skont ir-Regolament Nru 7. In-numru msemmi taħt is-simbolu “S1” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta’ emendi 02. 4. Apparat li jinkludi kemm fanal (tal-ġenb) ta’ wara kif ukoll fanal tal-waqfien L-apparat li jkollu l-marka tal-approvazzjoni li tidher fuq huwa apparat li jinkludi kemm fanal (tal-ġenb) ta’ wara kif ukoll fanal tal-waqfien b’intensità mudwala varjabbli, approvat fl-Olanda (E4) bin-numru tal-approvazzjoni 221 skont ir-Regolament Nru 7. In-numru msemmi taħt is-simbolu “R2D-S2D” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta’ emendi 02. Il-fanal (tal-ġenb) ta’ wara huwa inkorporat f’fanal tal-waqfien, it-tnejn b’intensità mudwala varjabbli, li jista’ jintuża wkoll f’tagħmir ta’ żewġ fanali. In-nuqqas ta’ vleġġa jfisser li, kemm fuq il-lemin kif ukoll fuq ix-xellug, l-ispeċifikazzjonijiet fotometriċi meħtieġa jintlaħqu sa angolu ta’ 80° H. Nota: In-numru tal-approvazzjoni u s-simboli addizzjonali għandhom jitpoġġew viċin iċ-ċirku u jew fuq jew taħt l-ittra “E” jew fuq il-lemin jew fuq ix-xellug ta’ dik l-ittra. Il-figuri tan-numru tal-approvazzjoni għandhom ikunu fuq l-istess naħa tal-ittra “E” u jħarsu fl-istess direzzjoni. In-numru tal-approvazzjoni u s-simbolu addizzjonali inkluż in-numru tas-serje tal-emendi tar-Regolament inkwistjoni, fejn applikabbli, għandhom jitpoġġew dijametrikament faċċata ta’ xulxin. L-użu ta’ numri Rumani bħala numri tal-approvazzjoni għandu jiġi evitat sabiex tiġi evitata kwalunkwe konfużjoni ma’ simboli oħrajn. 5. Immarkar ta’ fanali indipendenti L-eżempju msemmi fuq jikkorrispondi għall-immarkar ta’ lenti maħsuba biex tintuża f’tipi ta’ fanali differenti. Il-marki tal-approvazzjoni jindikaw li l-apparat ġie approvat fi Spanja (E9) bin-numru tal-approvazzjoni 1432 u jinkludi: Fanal ta’ wara għaċ-ċpar (F) approvat skont ir-Regolament Nru 38 fil-verżjoni oriġinali tiegħu, Fanal ta’ wara li tindika d-direzzjoni tal-kategorija 2a approvat skont is-serje 01 ta’ emendi fir-Regolament Nru 6, Fanal tal-irriversjar (AR) approvat skont ir-Regolament Nru 23 fil-verżjoni oriġinali tiegħu, Fanal ta’ wara (tal-ġenb) aħmar (R) approvat skont is-serje 02 tal-emendi fir-Regolament Nru 7, Fanal tal-waqfien b’livell wieħed ta’ dawl (S1) approvat skont is-serje 02 ta’ emendi fir-Regolament Nru 7. 6. Marki simplifikati ta’ fanali miġbura fi grupp, ikkombinati jew inkorporati reċiprokament meta żewġ fanali jew iktar ikunu parti mill-istess tagħmir (Il-linji vertikali u orizzontali jiskematizzaw il-forma tal-apparat tas-sinjali bid-dawl. Dawn ma jkunux parti mill-marka tal-approvazzjoni) Nota: Dawn it-tliet eżempji tal-marki tal-approvazzjoni (mudelli A, B u C) jirrappreżentaw tliet varjetajiet possibbli ta’ marki fuq apparat tad-dawl meta żewġ fanali jew iktar ikunu parti mill-istess tagħmir ta’ fanali miġbura fi grupp, ikkombinati jew reċiprokament inkorporati. Dawn jindikaw li l-apparat ġie approvat fl-Olanda (E4) bin-numru tal-approvazzjoni 3333 u jinkludi: Fanal ta’ wara li jindika d-direzzjoni b’intensità mudwala varjabbli (kategorija 2b) approvat skont is-serje 01 tal-emendi fir-Regolament Nru 6, Fanal (tal-ġenb) aħmar ta’ wara b’intensità mudwala varjabbli (R2) approvat skont is-serje 02 tal-emendi fir-Regolament Nru 7, Fanal ta’ wara taċ-ċpar b’intensità mudwala varjabbli (F2) approvat skont ir-Regolament Nru 38 fil-verżjoni oriġinali tiegħu, Fanal tal-irriversjar (AR) approvat skont ir-Regolament Nru 23 fil-verżjoni oriġinali tiegħu, Fanal tal-waqfien b’intensità mudwala varjabbli (S2) approvat skont is-serje 02 ta’ emendi fir-Regolament Nru 7. Nota: It-tliet eżempji ta’ marki tal-approvazzjoni (mudelli D, E u F) taħt jikkorrispondu ma’ apparat tat-tidwil li jkollu marka tal-approvazzjoni li tinkludi: Fanal (tal-ġenb) ta’ quddiem approvat skont is-serje 02 ta’ emendi fir-Regolament Nru 7, Fanal ta’ quddiem b’raġġ għaddieni ddisinjat għat-traffiku fuq il-lemin u x-xellug u raġġ għaddieni b’intensità massima inkluża bejn 86 250 u 111 250 candelas (indikati bin-numru “30”), approvat skont is-serje 02 tal-emendi fir-Regolament Nru 20, Fanal ta’ quddiem taċ-ċpar approvat skont is-serje 02 tal-emendi fir-Regolament Nru 19, Fanal ta’ quddiem li jindika d-direzzjoni tal-kategorija 1a approvat skont is-serje 01 tal-emendi fir-Regolament Nru 6. 7. Fanal inkorporat reċiprokament f’fanal ta’ quddiem L-eżempju msemmi fuq jikkorrispondi għall-marki fuq lenti maħsuba biex tintuża f’tipi differenti ta’ fanali ta’ quddiem, jiġifieri: Jew Fanal ta’ quddiem b’raġġ għaddieni maħsub għal traffiku fuq il-lemin u fuq ix-xellug u raġġ għaddieni b’intensità massima inkluż bejn 86 250 u 111 250 candelas (indikati bin-numru “30”) approvat fil-Ġermanja (E1) skont ir-rekwiżiti tar-Regolament Nru 8 kif emendat mis-serje 04 tal-emendi, li tkun inkorporata reċiprokament ma’ Fanal (tal-ġenb) ta’ quddiem approvat skont is-serje 02 tal-emendi fir-Regolament Nru7; Jew Fanal ta’ quddiem b’raġġ għaddieni maħsub għal traffiku fuq il-lemin u fuq ix-xellug u raġġ għaddieni, approvat fil-Ġermanja (E1) skont ir-rekwiżiti tar-Regolament Nru 1 kif emendat mis-serje 01 ta’ emendi, li tkun inkorporata reċiprokament ma’ L-istess fanal (tal-ġenb) ta’ quddiem imsemmija fuq Jew anke wieħed mill-fanali ta’ quddiem imsemmi fuq approvat bħala fanal wieħed. Il-korp ewlieni tal-fanal ta’ quddiem għandu jkollu l-uniku numru validu tal-approvazzjoni, pereżempju: 8. Moduli tas-sors tad-dawl Il-modulu tas-sors tad-dawl li għandu l-kodiċi tal-identifikazzjoni li tidher fuq ġie approvat flimkien ma’ fanal approvat fl-Italja (E3) bin-numru tal-approvazzjoni 17325.

ANNESS 4 KEJL FOTOMETRIKU 1. Metodi tal-kejl 1.1. Matul kejl fotometriku, riflessjonijiet ta’ interferenza għandhom jiġu evitati permezz ta’ filtri addattati. 1.2. F’każ li r-riżultati tal-kejl jiġu kkontestati, il-kejl għandu jitwettaq b’tali mod li jissodisfa r-rekwiżiti li ġejjin: 1.2.1. Id-distanza tal-kejl għandha tkun tali li l-liġi tal-invers tal-kwadrat tad-distanza tkun applikabbli; 1.2.2. It-tagħmir tal-kejl għandu jkun tali li l-apertura angolari tar-riċevitur meta wieħed jaraha miċ-ċentru ta’ referenza tal-fanal tkun inkluża bejn 10 minuti angolari u grad wieħed; 1.2.3. Ir-rekwiżit ta’ intensità għal direzzjoni partikolari ta’ osservazzjoni għandha tkun ikkunsidrata sodisfatta jekk dak ir-rekwiżit jintlaħaq f’direzzjoni li tiddevja b’mhux iktar minn kwart ta’ grad mid-direzzjoni ta’ osservazzjoni. 1.3. F’każ li l-apparat jista’ jiġi installat fuq il-vettura f’iktar minn pożizzjoni waħda jew f’medda ta’ pożizzjonijiet differenti l-kejl fotometriku għandu jiġi ripetut għal kull pożizzjoni jew għall-pożizzjonijiet estremi tal-medda tal-assi tar-referenza speċifikati mill-manifattur. 2. Tabella tad-distribuzzjoni tad-dawl standard Tabella tad-distribuzzjoni tad-dawl għal fanal tal-waqfien tal-kategorija S3 10° 32 — 64 — 32 5° 64 100 100 100 64 0° 64 100 100 100 64 5° 64 100 100 100 64 10° 5° 0° 5° 10° 2.1. Id-direzzjoni H = 0° u V = 0° tikkorrispondi mal-assi ta’ referenza. (Fuq il-vettura hija orizzontali, parallela mal-pjan medju lonġitudinali tal-vettura u orjentata fid-direzzjoni meħtieġa tal-viżibbiltà.) Dan jgħaddi miċ-ċentru ta’ referenza. Il-valuri murija fit-tabella jagħtu, għad-direzzjonijiet varji tal-kejl, l-intensitajiet minimi bħala perċentwali tal-minimu meħtieġ fl-assi għal kull fanal (fid-direzzjoni H = 0° u V = 0°). 2.2. Fil-medda tad-distribuzzjoni tad-dawl tal-Paragrafu 2, murija skematikament bħala grilja, il-mudell tad-dawl għandu jkun sostanzjalment uniformi, jiġifieri l-intensità tad-dawl f’kull direzzjoni ta’ parti miż-żona ffurmata mil-linji tal-grilja għandha tilħaq mill-inqas l-inqas valur minimu muri fuq il-linji tal-grilja madwar id-direzzjoni kkontestata bħala perċentwali. 2.3. Madankollu, fil-każ fejn apparat ikun maħsub biex jiġi installat f’għoli tat-twaħħil ugwali għal jew inqas minn 750 mm ‘il fuq mill-art, l-intensità fotometrika tiġi verifikata biss sa angolu ta’ 5° ‘l isfel. 3. Kejl fotometriku tal-fanali Il-prestazzjoni fotometrika għandha tiġi vverifikata: 3.1. Għal sorsi tad-dawl mhux sostitwibbli (fanali tal-filament u oħrajn):b bis-sorsi tad-dawl preżenti fil-fanal, skont is-subparagrafu rilevanti tal-Paragrafu 7.1 ta’ dan ir-Regolament. 3.2. Għall-fanali tal-filament sostitwibbli: meta mgħammra b’fanali tal-filament ta’ 6,75 V, 13,5 V jew 28,0 V, il-valuri ta’ intensità mudwala prodotti għandhom jiġu korretti. Il-fattur tal-korrezzjoni huwa l-proporzjon bejn il-fluss ta’ referenza mudwal u l-valur medju tal-fluss mudwal li jinstab fil-vultaġġ applikat (6,75 V, 13,5 V jew 28,0 V). Il-flussi attwali mudwala ta’ kull fanal tal-filament użata m’għandhomx jiddevjaw iktar minn ± 5 fil-mija mill-valur medju. Alternattivament fanal tal-filament standard tista’ tintuża minflok, f’kull waħda mill-pożizzjonijiet individwali, imħaddma fil-fluss ta’ referenza tagħha, il-kejl individwali f’kull pożizzjoni jingħaddu flimkien. 3.3. Għal kwalunkwe fanal tas-sinjalar minbarra dawk mgħammra b’fanal(i) tal-filament, l-intensitajiet mudwala, imkejla wara minuta u wara 30 minuta ta’ operazzjoni, għandhom jikkonformaw mar-rekwiżiti minimi u massimi. Id-distribuzzjoni tal-intensità mudwala wara minuta ta’ operazzjoni tista’ tiġi kkalkulata mid-distribuzzjoni tal-intensità mudwala wara 30 minuta ta’ operazzjoni billi jiġi applikat f’kull punt tat-test il-proporzjon ta’ intensitajiet mudwala imkejla f’HV wara minuta u wara 30 minuta ta’ operazzjoni.

ANNESS 5 KULURI TAD-DWAL: KOORDINATI TAL-KROMATIĊITÀ Għall-verifika ta’ dawn il-karatterisitċi kolorimetriċi, il-proċedura tal-ittestjar deskritta fil-Paragrafu 7 ta’ dan ir-Regolament għandha tiġi applikata. Madankollu, għall-fanali mgħammra b’sorsi tad-dawl mhux sostitwibbli (fanali tal-filament u oħrajn), il-karatteristiċi kolorimetriċi għandhom jiġu vverifikati mas-sorsi tad-dawl preżenti fil-fanal, skont is-subparagrafu rilevanti tal-Paragrafu 7.1 ta’ dan ir-Regolament. Fil-każ ta’ fanal tal-waqfien tal-kategorija S3 jew S4, li hija maħsuba sabiex titwaħħal ġewwa l-vettura, il-karatteristiċi kolorimetriċi għandhom jiġu verifikati bl-agħar kumbinazzjoni(jiet) ta’ fanal u tieqa/twieqi ta’ wara jew plejt(s) kampjun.

ANNESS 6 REKWIŻITI MINIMI GĦALL-KONFORMITÀ TA’ PROĊEDURI GĦALL-KONTROLL TAL-PRODUZZJONI 1. ĠENERALI 1.1. Ir-rekwiżiti ta’ konformità għandhom jiġu kkunsidrati sodisfatti minn aspett mekkaniku u ġeometriku, jekk id-differenzi ma jaqbżux devjazzjonijiet inevitabbli ta’ manifattura skont ir-rekwiżiti ta’ dan ir-Regolament. 1.2. Fir-rigward ta’ prestazzjonijiet fotometriċi, il-konformità ta’ fanali prodotti fi kwantitajiet kbar m’għandhiex tiġi kkontestata jekk, fl-ittestjar tal-prestazzjonijiet fotometriċi ta’ kwalunkwe fanal magħżul bix-xorti skont il-Paragrafu 7 ta’ dan ir-Regolament, rispettivament: 1.2.1. ebda valur imkejjel ma għandu jiddevja b’mod mhux favorevoli b’iktar minn 20 fil-mija mill-valuri preskritti f’dan ir-Regolament. 1.2.2. Jekk, fil-każ ta’ fanal mgħammar b’sors tad-dawl sostitwibbli u jekk riżultati tat-test deskritt qabel ma jissodisfawx ir-rekwiżiti, it-testijiet fuq il-fanali għandhom jiġu ripetuti billi jintuża fanal tal-filament standard ieħor. 1.3. Il-koordinati ta’ kromatiċità għandhom ikunu konformi meta ttestjati fil-kundizzjonijiet tal-Paragrafu 7 ta’ dan ir-Regolament. 2. REKWIŻITI MINIMI GĦALL-VERIFIKA TAL-KONFORMITÀ MILL-MANIFATTUR Għal kull tip ta’ fanal, id-detentur ta’ marka tal-approvazzjoni għandu jwettaq mill-inqas it-testijiet li ġejjin, f’intervalli xierqa. It-testijiet għandhom jitwettqu skont id-dispożizzjonijiet ta’ dan ir-Regolament. Jekk xi teħid ta’ kampjuni juri nuqqas ta’ konformità fir-rigward tat-tip tat-test ikkonċernat, għandhom jittieħdu u jiġu ttestjati kampjuni ulterjuri. Il-manifattur għandu jieħu l-passi sabiex jiżgura l-konformità tal-produzzjoni kkonċernata. 2.1. Natura tat-testijiet Testijiet ta’ konformità f’dan ir-Regolament għandhom ikopru l-karatteristiċi fotometriċi u kolorimetriċi. 2.2. Metodi użati fit-testijiet 2.2.1. Testijiet għandhom ġeneralment jitwettqu skont il-metodi stabbiliti f’dan ir-Regolament. 2.2.2. Fi kwalunkwe test ta’ konformità mwettaq mill-manifattur, jistgħu jintużaw metodi ekwivalenti bil-kunsens tal-awtorità kompetenti responsabbli għat-testijiet tal-approvazzjoni. Il-manifattur huwa responsabbli biex jipprova li l-metodi applikati jkunu ekwivalenti għal dawk stabbiliti f’dan ir-Regolament. 2.2.3. L-applikazzjoni tal-Paragrafi 2.2.1 u 2.2.2 teħtieġ kalibrazzjoni regolari ta’ apparat tal-ittestjar u l-korrelazzjoni tiegħu mal-kejl imwettaq minn Awtorità Kompetenti. 2.2.4. Fil-każijiet kollha l-metodi ta’ referenza għandhom ikunu dawk ta’ dan ir-Regolament, b’mod partikolari għall-iskop ta’ verifika amministrattiva u teħid ta’ kampjuni. 2.3. Natura ta’ teħid tal-kampjuni Kampjuni ta’ fanali għandhom jintgħażlu bix-xorti mill-produzzjoni ta’ lott uniformi. Lott uniformi jfisser sett ta’ fanali tal-istess tip, definit skont il-metodi ta’ produzzjoni tal-manifattur. L-evalwazzjoni għandha ġeneralment tkopri produzzjoni ta’ serje minn fabbriki individwali. Madankollu, manifattur jista’ jiġbor flimkien rekords li jikkonċernaw l-istess tip minn diversi fabbriki, sakemm dawn joperaw skont l-istess sistema ta’ kwalità u ġestjoni tal-kwalità. 2.4. Karatteristiċi fotometriċi mkejla u reġistrati Il-fanal kampjun għandu jiġi soġġett għal kejl fotometriku għall-valuri minimi fil-punti mniżżla fl-Anness 4 u l-koordinati tal-kromatiċità meħtieġa. 2.5. Kriterji li jirregolaw l-aċċettabbiltà Il-manifattur huwa responsabbli għat-twettiq ta’ studju statistiku tar-riżultati tat-test u sabiex jiddefinixxi, bi qbil mal-Awtorità Kompetenti, kriterji li jirregolaw l-aċċettabbiltà tal-prodotti tiegħu sabiex jissodisfaw l-ispeċifikazzjonijiet stabbiliti għall-verifika tal-konformità tal-prodotti fil-Paragrafu 9.1 ta’ dan ir-Regolament. Il-kriterji li jirregolaw l-aċċettabbiltà għandhom ikunu tali li, b’livell ta’ kunfidenza ta’ 95 fil-mija, il-probabbiltà minima li jgħaddi minn verifika fuq il-post skont l-Anness 7 (l-ewwel teħid ta’ kampjun) tkun ta’ 0,95.